CSL วิ่งส่งท้าย 13% ก่อนเพิกถอนออกจากตลาดฯพรุ่งนี้
CSL วิ่งส่งท้าย 13% ก่อนเพิกถอนออกจากตลาดฯพรุ่งนี้โดย ณ เวลา 16.16 น. อยู่ที่ระดับ 6.80 บาท บวก 0.80 บาท หรือ 13.33% ด้วยมูลค่าซื้อขาย 3.83 ล้านบาท
25 ก.ค. 2561

ผู้สื่อข่าวรายงานว่า บริษัท ซีเอส ล็อกซอินโฟ จำกัด (มหาชน) หรือ CSL ณ เวลา 16.16 น. อยู่ที่ระดับ 6.80 บาท บวก 0.80 บาท หรือ 13.33% ด้วยมูลค่าซื้อขาย 3.83 ล้านบาท

ตลาดหลักทรัพย์แห่งประเทศไทย (ตลท.) แจ้งว่าตามที่บมจ.ซีเอส ล็อกซอินโฟ (CSL) ได้ขอเพิกถอนหุ้นสามัญของบริษัทจากการเป็นหลักทรัพย์จดทะเบียนในตลาดหลักทรัพย์ฯนั้น บัดนี้ CSL ได้ดำเนินการตามที่กำหนดไว้ในข้อบังคับตลาดหลักทรัพย์ฯ เรื่องการเพิกถอนหลักทรัพย์จดทะเบียน พ.ศ. 2542 แล้ว อาศัยอำนาจตามความในมาตรา 171 (4) แห่งพระราชบัญญัติหลักทรัพย์ และตลาดหลักทรัพย์ พ.ศ. 2535
คณะกรรมการตลาดหลักทรัพย์ฯจึงสั่งเพิกถอนหุ้นสามัญของ CSL จากการเป็นหลักทรัพย์จดทะเบียนตั้งแต่วันที่ 26 กรกฎาคม 2561 เป็นต้นไป โดยหุ้นสามัญของ CSL จะซื้อขายในตลาดหลักทรัพย์ฯ เป็นวันสุดท้ายในวันที่ 25 กรกฎาคม 2561
อนึ่งก่อนหน้านี้เมื่อวันที่ 13 ก.ย.60 บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยผ่านระบบสารสนเทศตลาดหลักทรัพย์แห่งประเทศไทย (ตลท.) ว่า บริษัทได้มีหนังสือแสดงเจตจำนงแบบมีเงื่อนไขและไม่ผูกพัน (Non-binding Letters of Intent) ในการเสนอซื้อหุ้น CSL
โดยเป็นการซื้อหุ้นจากผู้ถือหุ้นใหญ่ของ CSL สองราย ได้แก่ บริษัท ไทยคม จำกัด (มหาชน) หรือ THCOM ซึ่งเป็นผู้ถือหุ้นใหญ่ของ CSL โดยถือผ่านบริษัท ดีทีวี เซอร์วิส จำกัด ซึ่งเป็นบริษัทย่อยจำนวนร้อยละ 42.07 และ Singapore Telecommunication Limited (SingTel) ผู้ถือหุ้นใหญ่ของ CSL จำนวนร้อยละ 14.14 รวมทั้ง 2 รายการคิดเป็นการเข้าซื้อหุ้น CSL รวมร้อยละ 56.21 โดยมีราคาเสนอซื้อเบื้องต้นที่ประมาณ 7.80 บาทต่อหุ้น
ทั้งนี้การเข้าถือหลักทรัพย์เกินร้อยละ 50 ของหุ้นที่จำหน่ายได้แล้วทั้งหมดของ CSL มีผลทำให้ ADVANC ต้องทำคำเสนอซื้อหลักทรัพย์ทั้งหมดของกิจการ หรือ เทนเดอร์ออฟเฟอร์ ตามประกาศของคณะกรรมการกำกับหลักทรัพย์และตลาดหลักทรัพย์
 